b'\n_START_ARTICLE_\nIlgi plaukai\n_START_PARAGRAPH_\nIlgi plaukai\xc2\xa0\xe2\x80\x93 \xc5\xa1ukuosenos tipas, kuomet leid\xc5\xbeiama plaukams augti ilgesniems, nei pe\xc4\x8di\xc5\xb3 lygis. Tiesa, ar plaukai laikomi \xe2\x80\x9eilgais\xe2\x80\x9c priklauso nuo toje vietov\xc4\x97je \xc4\xafprast\xc5\xb3 kult\xc5\xabrini\xc5\xb3 norm\xc5\xb3\xc2\xa0\xe2\x80\x93 pavyzd\xc5\xbeiui, moteris su plaukais iki pe\xc4\x8di\xc5\xb3 da\xc5\xbeniausiai nebus laikoma ilgaplauke, ta\xc4\x8diau vyras tokio pat ilgio plaukais jau tokiu neretai gali b\xc5\xabti palaikytas._NEWLINE_Plaukai yra vienas papras\xc4\x8diausiai kei\xc4\x8diam\xc5\xb3 ir lengvai pastebim\xc5\xb3 i\xc5\xa1vaizdos element\xc5\xb3. Plauk\xc5\xb3 ilgis nuo seno buvo svarbus kult\xc5\xabrinis \xc5\xbeenklas ir skirtingose kult\xc5\xabrose bei skirtingais laikotarpiais \xc4\xafvairiai interpretuotas. Senov\xc4\x97s Graikijoje ir Romoje ilgi plaukai laikyti galios ir gerov\xc4\x97s simboliu, priklausymu aristokratams, o trumpi plaukai sieti su priklausymu vergams. Ilgaplaukiai buvo ir graik\xc5\xb3 kariai, ta\xc4\x8diau jie trumpindavo priekin\xc4\x97s galvos dalies plaukus, kad prie\xc5\xa1as negal\xc4\x97t\xc5\xb3 u\xc5\xbe j\xc5\xb3 sugriebti. Tiesa, v\xc4\x97liau graikai \xc4\x97m\xc4\x97 plaukus kirpti trumpiau, o ilgi plaukai buvo auginami moter\xc5\xb3 bei filosof\xc5\xb3. Romoje taip pat trumpi plaukai vyrams palaipsniui i\xc5\xa1st\xc5\xabm\xc4\x97 ilg\xc5\xb3 plauk\xc5\xb3 mad\xc4\x85._NEWLINE_Viduram\xc5\xbei\xc5\xb3 Europoje valstie\xc4\x8diai kirpdavosi plaukus trumpai, o ilgi plaukai buvo siejami su laisvaisiais \xc5\xbemon\xc4\x97mis, pavyzd\xc5\xbeiui, gotais ar Merovingais. G\xc4\x97lai, tiek vyrai, tiek moterys, taip pat did\xc5\xbeiavosi savo ilgomis \xc5\xa1ukuosenomis. Anglams u\xc5\xbekariavus Airij\xc4\x85, ilgi plaukai laikyti pasiprie\xc5\xa1inimo angl\xc5\xb3 kult\xc5\xabrai \xc5\xbeenklu. V\xc4\x97liau \xc5\xbeemyne \xc4\xafsigal\xc4\x97jus krik\xc5\xa1\xc4\x8dionybei, vyr\xc5\xb3 ilgi plaukai imti laikyti barbari\xc5\xa1kumo ir mai\xc5\xa1tingumo simboliu, tod\xc4\x97l populiarios buvo trumpesn\xc4\x97s \xc5\xa1ukuosenos, ilgaplaukiai valdovai savo plaukus ri\xc5\xa1davo. Moterys taip pat da\xc5\xbeniausiai pindavo plaukus \xc4\xaf kasas, nes palaidi plaukai laikyti nemoralia, viliokli\xc5\xa1ka laikysena. Sta\xc4\x8diatiki\xc5\xb3 kra\xc5\xa1tuose tuo tarpu vyrai, ypa\xc4\x8d vienuoliai ir kunigai, augindavo tiek ilgus plaukus, tiek ilgas barzdas. V\xc4\x97liau nuo renesanso ilgi vyr\xc5\xb3 plaukai, ypa\xc4\x8d tarp auk\xc5\xa1tuomen\xc4\x97s, meno, mokslo \xc5\xbemoni\xc5\xb3 tapo gan da\xc5\xbeni._NEWLINE_Pasaulini\xc5\xb3 kar\xc5\xb3 metais tarp vyr\xc5\xb3 buvo paplitusios trumpos \xc5\xa1ukuosenos, nes armijoje disciplinos ir higienos vardan, visi skusti trumpai. Ilg\xc5\xb3 plauk\xc5\xb3 mada gr\xc4\xaf\xc5\xbeo po 1960\xc2\xa0m. ir i\xc5\xa1populiarinta grup\xc4\x97s \xe2\x80\x9eThe Beatles\xe2\x80\x9c bei kontrkult\xc5\xabrini\xc5\xb3 jud\xc4\x97jim\xc5\xb3. Tuomet i\xc5\xa1kilusios hipi\xc5\xb3 subkult\xc5\xabros vienas esmini\xc5\xb3 i\xc5\xa1vaizdos bruo\xc5\xbe\xc5\xb3 buvo ilgi plaukai. Su regio i\xc5\xa1populiar\xc4\x97jimu atsirado ir dred\xc5\xb3 ne\xc5\xa1iojimo mada, siejama su rastafari subkult\xc5\xabra._NEWLINE_\xc5\xa0iais laikais did\xc5\xbeioji dalis moter\xc5\xb3 ne\xc5\xa1ioja ilgus plaukus, tuo tarpu dauguma vyr\xc5\xb3 yra trumpais ar vidutiniais plaukais. Ilgaplaukiai vyrai da\xc5\xbenai siejami su subkult\xc5\xabromis (metalistai, hipiai, sunkiojo roko gerb\xc4\x97jai, gotai), polinkiu \xc4\xaf men\xc4\x85, moksl\xc4\x85._NEWLINE_Kitose kult\xc5\xabrose nei Vakar\xc5\xb3 kult\xc5\xabra ilgi plaukai vertinami \xc4\xafvairiai. Daugelyje pasaulio kra\xc5\xa1t\xc5\xb3 ilgi moters plaukai vertinami kaip estetinio gro\xc5\xbeio objektas, ta\xc4\x8diau vietomis Azijoje (pvz., Artimuosiuose Rytuose) juos priimta pridengti. Vyr\xc5\xb3 ilgi plaukai buvo populiar\xc5\xabs tarp didel\xc4\x97s dalies ind\xc4\x97n\xc5\xb3 taut\xc5\xb3, beduin\xc5\xb3, mand\xc5\xbei\xc5\xabr\xc5\xb3 ir kt. Indijoje ilgi plaukai yra sikh\xc5\xb3 bei atsiskyr\xc4\x97li\xc5\xb3 (sadhu) neatsiejamas i\xc5\xa1vaizdos elementas.'